**Этика және көшбасшылық: моральдық принциптердің ұйымдық басқаруға әсері**

Қазіргі таңда этика мен көшбасшылық ұйымды табысты басқарудың ажырамас бөлігіне айналуда. Басқарудың бұл аспектісі ұйым немесе компания мәдениетіне және оның қызметкерлерімен және жалпы қоғаммен қарым-қатынасына әсер ететін негізгі факторлардың бірі деуге болады. Бұл екі ұғымның мәнін терең түсіну кез-келген тұлғаға, сонымен қатар білім саласының тарихында өз есімдерін ойып қалдырғысы келетін жас ғалымдар және зерттеушілер Филология факультеті, шет тілі: екі шет тілі мамандығының магистранттарына да болашақ немесе қазіргі қызмет орындарындағы басшылармен және әріптестермен қарым-қатынаста арқа сүйейтін ақпарат болары анық.

Осы орайда айта кететін ерекше жағдай, қара шаңырақ Әл-Фараби атындағы Қазақ Ұлттық Университетінің базасында оқытылатын «Басқару психологиясы» пәнінің оқытушысы, психология ғылымдарының кандидаты, профессор Жубаназарова Назираш Сүлейменқызының жетекшілігімен филология факультеті, шет тілі: екі шет тілі мамандығының 1-курс магистранттары «Басқалардың әр түрлі болып келетін табиғатын түсіну» тақырыбында магистранттың өзіндік жұмысын орындап, зерттеулерге шолу жасады. Нәтижелерді талдау семинары өткізіліп, онда магистранттар арасында кішігірім пікірсайыс ұйымдастырылып соңы рөлдік ойындарға ұласты.

Семинардың басты мақсатын түсіндіріп және ой-талқыны кіріспе сөзімен ашып берген Назираш Сүлейменқызы этика адамдардың қоғамдағы мінез-құлқын реттейтін моральдық қағидалар, ережелер мен құндылықтар жүйесі екендігін негізге ала отырып, көшбасшылық контекстінде этика адалдық, әділдік, құрмет және жауапкершілік принциптеріне негізделгенін атап өтті. Келесі кезекте магистрант Аринов Әлішер көшбасшылыққа байланысты өзінің қызықты ақпаратымен бөлісіп, көшбасшылық – жалпы мақсаттарға жету үшін адамдарды басқара және шабыттандыра білу және көшбасшылық шеңберінде этика басқаларға жағымды әсер ету және жоғары моральдық стандарттарды сақтай отырып, нәтижелерге жету үшін билік пен ықпалды пайдалануды білдіреді деген тұжырым жасап, өзінің қызметтік тәжірибесімен бөлісіп «Басшы және қызметкер арасындағы қарым-қатынас» атты рөлдік ойынды ұсынды. Магистранттар арасында қызу талқыға түскен бұл рөлдік ойын өзінің негізгі мақсаты басшы мен қызметкердің этикалық сипаттағы қарым-қатынасы мен басшы тұлғасына қойылатын талаптармен ерекшеленді. Рөлдік ойын барысында магистрант Аринов Әлішер басшы рөлінде ал, магистрант Маманов Болат қызметкер рөліне кіре отырып мынадай сұрақтарға жауап беріп, басқа да магистранттармен талқыға салып, өз тәжірибелері және білімдерімен бөлісті:

-Көшбасшының шешім қабылдауына этика қалай әсер етеді?

-Көшбасшылық құрылымын қалыптастырудағы моральдық принциптердің рөлі.

-Ұйымның әлеуметтік жауапкершілігін қамтамасыз ету үшін басшы өз ұстанымдарын қалай пайдалана алады?

-Көшбасшылық этикалық ойлар мен іскерлік мақсаттарды қалай теңестіре алады?

-Этика стратегиялық шешім қабылдауда анықтаушы факторға айналған жағдайлардың мысалдары.

Семинар соңында Назираш Сүлейменқызы барлық магистранттарға белсенділік танытқандары үшін алғысын білдірді. Шет тілі: екі шет тілі мамандығы магистранттары да осы маңызды ақпараттар мен білімдерге ие болуға бағдар берген оқытушыларына өз ризашылықтарын білдірді. «Басқару психологиясын» оқығанның арқасында магистранттар болашақта қиын жағдайда тығырыққа тірелмей жол тауып шыға алады. Көшбасшылыққа этиканы кіріктіру ұйымның табысты болуына ғана емес, сонымен бірге күшті және тұрақты беделді құруға ықпал етеді. Моральдық принциптердің ұйымдық басқаруға әсері қазіргі таңда кез-келген этикалық көшбасшылықты дамытудың маңыздылығын көрсетеді.

Жубаназарова Н.С.

психология ғылымдарының кандидаты, профессор

Жұмәділова Ә.Е.

Әл-Фараби атындағы ҚазҰУ магистранты